मैं लघुकथाओं का कोई प्रशंसक नहीं रहा हूँ– हाँ, रचना के रूप् में आस्वादक ज़रूर रहा हूँ पर उसकी आकार आकृति और उसकी अधिकांशत: सतही सर्जनात्मकता के कारण मेरी उसमें कोई विशेष रुचि जागृत न हो पाई, न ही मैंने लघुकथा को कोई विशेष महत्त्व ही दिया। पर सतीश जी के सान्निध्य में आने पर, इनके आत्मीयतापूर्ण सम्मोहक सृजनात्मक समर्पित व्यक्तित्व के सुप्रभाव से मैं धीरे–धीरे इस विधा में रुचि लेने लगा और इसकी सीमा सामथ्र्य–संभावनाओं पर गहराई से विचार करने लगा–इस क्रम में सतीश जी ने लघुकथा से संबंधित विविध महत्त्वपूर्ण मूल्यवान सामग्री देकर मुझे महत्त्वपूर्ण योगदान दिया। उस सारी सामग्री के अध्ययन के बाद मैं इस निष्कर्ष पर पहुँचा हूँ कि यह विधा अत्यन्त महत्त्वपूर्ण और इसकी महत्ता, मूल्यवत्ता समय के साथ–साथ बढ़ती ही जाएगी। गागर में सागर भरने का काम लघुकथा का होगा, छोटी–सी टिकिया या कैप्सूल में जीवन रस संचित करने का काम लघुकथाकार का होगा। अब तो यह रचनाकार की क्षमता–सामर्थ्य पर निर्भर करता है कि वह लघुकथा को ढिबरी बनाए या दीपक लालटेन बनावे या पैट्रोमैक्स, मरकरी बनाए या वेपर लैंप, तारा बनाए या चंदा। यदि लघुकथा यह सब नहीं कर पाती है तो दोष लघुकथा का नहीं रचनाकार का है।